**Ajánlati felhívás 6. sz. melléklet**

**MŰSZAKI KÖVETELMÉNYEK**

A helyreállítás célja:

A BKV Városi Tömegközlekedési Múzeum szabadtéri kiállítóterén (ún. északi líráján) történő szoborszerű bemutatás a múzeum látogatói számára. (A jármű jelenleg a múzeum kiállítóktól elzárt területén, ún. déli líráján található.)

A tárgyi járművön elvégzendő feladatok:

A jármű (kocsiszekrény, tető, alváz) homokfúvása és fényezése.

A fényezés mintája a múzeumban már kiállított P XV típusú 511 pályaszámú pótkocsi. Mivel a gyártáskori állapot (BSzKRt 7400) restaurálása a cél, így a jármű fényezésében jelenleg megtalálható fehér dísz csík felszámolandó. A jelenleg látható almazöld tetőszín ugyancsak nem felel meg a korhűségnek, így a helyes tetőszín a hév járművein korábban általánosan használt közelfehér kell, hogy legyen.

Az átfényezés után az oldalpályaszámok az ET 3508 (talpvonala a lemezelés alsó éle felé 750 mm-rel helyezkedik el), a homlokpályaszámál az ET 3509 (talpvonala a két pályavilágító középvonalán halad keresztül) számú rajz szerinti számjegyeket kell alkalmazni. Pontos helyük a járműről készült archív fényképfelvételek alapján, mérés és arányosítás útján határozandó meg. A feliratozás (cégjelek, pályaszámok, illetve az oldallemezelés alsó szélénél elhelyezett kétféle felirat) archív fényképfelvételek alapján további részletességgel, mérethelyesen levehető. A szükséges archív fényképfelvételek másolatait és/vagy a feliratozásra vonatkozó iránymutatást a restaurálási munka megkezdését követően a BKV múzeumi szakterülete fogja biztosítani.

A vezetőállások A és B megjelölése jelenleg hiányzik, így ezt pótolni kell.

A tetődeszkák, tetődobozok, járólapok és az esőcsatorna teljes cseréje szükséges.

A hiányzó és sérült ablakok és alumíniumkeretek pótlása szükséges. A fém ablakkeretek nem lehetnek bevonatoltak, magasfényűnek, hanem polírozottnak kell lenniük. A felszálló ajtók kapaszkodórúdjai, valamint az összes külső és belső kilincsek, zárpajzsok és kalauzkulcsos zárak – például a vezetőpultok szekrényburkolatán – a jármű restaurálni kívánt állapotában nem voltak bevonatoltak (sem rillásan, kalapácslakkal vagy kályhaezüsttel), hanem csiszolt krómozottak, így ennek megfelelően cseréjük szükséges.

A légkürtök jelenleg nem korhű kivitelt mutatnak, ezért helyettük a hév vontatójárművein általánosan használt háromhangú légsíp elhelyezése szükséges a mozdonyon.

Az akkumulátorszekrények javítása, alkatrészeinek, ajtóoszlopainak cseréje szintén elvégzendő feladat.

A vonó-ütközőkészülékek üzemképessé tétele a múzeum területén belül történő jövőbeni járműmozgatások érdekében feltétlenül indokolt. A laprugók helyreállítását a felújítási munka nem érinti.

A vezetőfülkék belső burkolata a jelenlegi sárga színűre mázolt kivitelben nem korhű. A faburkolatú felületeknek natúr lakfényezettnek kell lenniük, diópácolt – nem mázolt – lakkfényezett takarólécekkel. Az ablakok belső szorítókeretei (jelenleg barnára mázolt) ugyancsak diópácolt lakkfényezést kell, hogy kapjanak. (A lencsefejű csavarfejek sem lehetnek barnára mázoltak.) A mennyezet hornyos, műanyag takarószalagos alumínium profil takarólécei szintén nem korhűek a műtárgy gyártáskori kivitelének rekonstruálásához, így a lekerekített élű, diópácolt, lakkfényezett kivitel helyreállítása a feladat. A takaróléceket a mennyezetlemezek bevonatának (fehér zománcfestékkel) felújítása után kell felszerelni. A vezetőpult felülete nem volt mázolt, vörösesbarna linóleumszerű lemez volt, ami helyett alkalmazható natúr bakelitlemez. A kisszabályzó esetében a nagyszabályzóval azonos anyagú polírozott felületű kivitel szükséges. A padló burkolásának a járműben látható pöttyös Gabriol kivitel helyett sima felületűnek kell lennie.

A kézifék forgattyú krómozott (nem pedig mázolt), a fogantyú pedig szintén krómozott vagy csapon keményfából diópácolt lakfényezett lehet.

A vezetőpultot szegélyező (szögacél) szelvény vagy polírozott réz vagy csiszolt-krómozott vas lehet (nem festékkel bevonatolt).

A műtárgyi jármű gyártáskori korhű helyreállításának muzeológiai elvárásai miatt a BKV a felújítási munka során többszöri gyártásközi ellenőrzésre tart igényt.

A feladat része a jármű elszállítása a Városi Tömegközlekedési Múzeum területéről (2000, Szentendre, Dózsa György út 3.) a helyreállítás helyszínére és a jármű helyreállítást követő visszaszállítása.